3.

Punkti 7i (Euroopa Parlamendi ja nõukogu direktiiv 2011/83/EL) järele lisatakse järgmine punkt: „7j. 32013 R 0524: Euroopa Parlamendi ja nõukogu 21. mai 2013. aasta määrus (EL) nr 524/2013 tarbijavaidluste internetipõhise lahendamise kohta, millega muudetakse määrust (EÜ) nr 2006/2004 ja direktiivi 2009/22/EÜ (ELT L 165, 18.6.2013, lk 1). Käesoleva lepingu kohaldamisel kohandatakse nimetatud määruse sätteid järgmiselt. a) Kui tegemist on EFTA riikidega, peab platvorm, millele on osutatud kõnealuse määruse artiklis 5, olema kättesaadav hiljemalt 40 tööpäeva möödumisel päevast, mil jõustub EMP ühiskomitee … otsus nr …/… [käesolev EMP ühiskomitee otsus]. b) Vaidluste veebipõhise lahendamise platvorm on kättesaadav kõikides keeltes, millele on osutatud EMP lepingu artikli 129 lõikes 1. c) Erandina kõnealuse määruse artikli 5 lõike 4 punktist e on veebipõhise vaidluste lahendamise platvormi tõlkefunktsioon islandi keele puhul (tõlge islandi keelde ja islandi keelest) algselt kättesaadav vaid vaidluste kohtuvälise lahendamise üksuse poolt edastatud vaidluse kohtuvälise lahendamise menetluse tulemuse suhtes. Island tagab, et vaidluste veebipõhise lahendamise platvormi kasutajad võivad saada kogu muu teabe (juhul kui kõnealune teave on vajalik vaidluse lahendamiseks ja kui see teave on kõnealuse platvormi kaudu edastatud mõnes muus keeles) tõlked islandi keelde ja islandi keelest kätte vaidluste veebipõhise lahendamise Islandi kontaktpunkti kaudu. Kõnealust korda käsitlev teave islandi keele kohta tuleb esitada vaidluste veebipõhise lahendamise platvormi kodulehel. Komisjon ja Island püüavad parandada vaidluste veebipõhise lahendamise platvormi tõlkefunktsioone islandi keele puhul, et tagada kõigi islandikeelsete funktsioonide kvaliteedi võrreldavus teiste keelte omaga, lisaks teavitavad nad EMP ühiskomiteed korrapäraselt oma tehtud tööst. Kui tõlkefunktsioonid islandi keele puhul on saavutanud võrreldava kvaliteedi teiste keelte puhul pakutavaga, siis võtab EMP ühiskomitee viivitamata vastu otsuse käesolevas punktis sätestatud meetmete rakendamise lõpetamise kohta. 7ja. 32015 R 1051: Komisjoni 1. juuli 2015. aasta rakendusmäärus (EL) 2015/1051 Euroopa Parlamendi ja nõukogu määrusega (EL) nr 524/2013 (tarbijavaidluste internetipõhise lahendamise kohta) ettenähtud internetipõhise vaidluste lahendamise platvormi funktsioonide rakendamise üksikasjade, elektroonilise kaebuse vormi üksikasjade ning kontaktpunktide vahelise koostöö üksikasjade kohta (ELT L 171, 2.7.2015, lk 1). 7k. 32013 L 0011: Euroopa Parlamendi ja nõukogu 21. mai 2013. aasta direktiiv 2013/11/EL tarbijavaidluste kohtuvälise lahendamise kohta, millega muudetakse määrust (EÜ) nr 2006/2004 ja direktiivi 2009/22/EÜ (ELT L 165, 18.6.2013, lk 63). Käesolevas lepingus loetakse selle direktiivi sätteid järgmises kohanduses: a) Direktiivis olevaid viiteid teistele õigusaktidele peetakse asjakohaseks sellises ulatuses ja vormis, nagu need õigusaktid on lepingu osa. b) Artikli 11 lõige 2 sõnastatakse EFTA riikide puhul järgmiselt: „2. Käesoleva artikli kohaldamisel määratakse harilik viibimiskoht kindlaks järgmiselt: a) äriühingute ja muude juriidiliste isikute või organiseeritud ühenduste harilik viibimiskoht on nende peakontori asukoht; majandustegevusega tegeleva füüsilise isiku harilik viibimiskoht on tema peamine tegevuskoht; b) kui leping sõlmitakse filiaali, agentuuri või muu üksuse tegevuse käigus või kui lepingu järgi lasub lepingu täitmine sellisel filiaalil, agentuuril või üksusel, käsitatakse hariliku viibimiskohana filiaali, agentuuri või muu üksuse asukohta; c) hariliku viibimiskoha kindlaksmääramisel lähtutakse lepingu sõlmimise ajast.“ c) Artikli 18 lõikesse 2 lisatakse järgmine tekst: „Komisjon lisab sellesse nimekirja EFTA riikide poolt määratud pädevad asutused ja ühtsed kontaktpunktid.“ d) Artikli 20 lõikes 4 lisatakse pärast sõnu „kui komisjonile teatatakse muudatustest.“ järgmine tekst: „Komisjon lisab lõike 2 kohaselt koostatud nimekirja vaidluste kohtuvälise lahendamise üksused, mis on asutatud EFTA riikides“.“